Zagreb, 13. rujna2018.g.

**Z A P I S N I K**

sa **22. sjednice** Povjerenstva za odlučivanje o sukobu interesa održane dana 13. rujna 2018. godine u prostorijama Povjerenstva za odlučivanje o sukobu interesa, s početkom u 11,00 sati.

**PRISUTNI:** Nataša Novaković, Tončica Božić, Tatijana Vučetić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Martina Jurišić.

Predsjedava: predsjednica Povjerenstva za odlučivanje o sukobu interesa Nataša Novaković.

Predsjednica Povjerenstva otvara sjednicu i predlaže usvajanje zapisnika sa 21. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica Povjerenstva poziva članove da se izjasne o tome da li prihvaćaju predloženi dnevni red. Utvrđuje se da članovi Povjerenstva jednoglasno prihvaćaju prijedlog dnevnog reda.

**Prelazi se na raspravljanje o 1. točci dnevnog reda.**

Član Povjerenstva Davorin Ivanjek kao izvjestitelj u predmetu **P-325/17, dužnosnik VLAHO OREPIĆ, zastupnik u Hrvatskom saboru,** izlaže predmet u kojem navodi da se u prijavi protiv dužnosnika ukazuje Povjerenstvu da je dužnosnik primio poklon tablet od bivše direktorice Agencije za komercijalnu djelatnost, u vrijednosti 10 000 kn, koji je zadržao za sebe. Zatraženi su podaci od Agencije za komercijalnu djelatnost.

Izvjestitelj predlaže da se donese odluka o nepokretanju postupka obzirom da iz očitovanja trgovačkog društva Agencija za komercijalnu djelatnost i priložene dokumentacije proizlazi kako od navedenog trgovačkog društva u razdoblju u kojem je dužnosnica Adela Jelinek Bišćan obavljala dužnost direktorice tog trgovačkog društva, nije primio dar odnosno elektronički uređaj Ipad, slijedom čega se navodi prijave ocjenjuju neosnovanim i nevjerodostojnim.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Članica Povjerenstva Tončica Božić kao izvjestiteljica u predmetu **P-379/17, dužnosnik FRANJO LUCIĆ, zastupnik u Hrvatskom saboru** iznosi predmet i navodi da je zaprimljena prijava protiv dužnosnika da je u nadzornom odboru Građaprometa iz Našica. Provjerom u sudskom registru utvrđeno je da je dužnosnik u nadzornom odboru navedene privatne tvrtke od 30.9.2003.g. do 4.09.2017.g. kada je podnio zahtjev da ga se razriješi navedene dužnosti.

Izvjestiteljica predlaže da se donese odluka o pokretanju postupka zbog moguće povrede članka 14. stavka 1. ZSSI-a, koja proizlazi iz istovremenog obnašanja dužnosti zastupnika u Hrvatskom saboru i obavljanja funkcije člana Nadzornog odbora trgovačkog društva Građapromet d.o.o.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Član Povjerenstva Davorin Ivanjek kao izvjestitelj u predmetu **P-387/17, dužnosnik VLATKO KOPIĆ, zastupnik u Hrvatskom saboru** iznosi predmette navodida je protiv dužnosnika podnijeta prijava u kojoj se ističe da situacija sukoba interesa dužnosnika proizlazi iz okolnosti da je za vrijeme obnašanja dužnosti zastupnika u Hrvatskom saboru stavio kao djelatnik Kliničkog bolničkog centra Osijek, u kojem je zaposlen na radnom mjestu zamjenika ravnatelja, u mirovanje svoj radni odnos te da nije razvidno je li dužnosnik, u razdoblju u kojem je njegov radni odnos u mirovanju, ovlašten potpisivati akte i donositi odluke u svojstvu zamjenika ravnatelja navedene zdravstvene ustanove. Nadalje se navodi da pojedini poslovni subjekti koji obavljaju djelatnost proizvodnje i distribucije lijekova dužnosniku plaćaju troškove sudjelovanja na kongresima u zemlji i inozemstvu.

Zatražene su dopune prijave od podnositelja u svrhu preciziranja okolnosti koji poslovni subjekti plaćaju sudjelovanja navedenom dužnosniku na kongresima kao i sve druge poznate okolnosti iz kojih proizlazi moguća povreda ZSSI-a, obzirom da iz zaprimljene prijave nije moguće utvrditi o kojim bi se poslovnim subjektima radilo. S obzirom da podnositelj prijave istu nije dopunio navođenjem konkretiziranih okolnosti izvjestitelj predlaže da se donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Član Povjerenstva Davorin Ivanjek kao izvjestitelj u predmetu **P-429/17, dužnosnica MARGARETA MAĐERIĆ, državna tajnica u Ministarstvu za demografiju, obitelj, mlade i socijalnu politiku** iznosi predmet te navodi da je protiv dužnosnice podnesena prijava da su dužnosnica i njezin suprug u proteklih 20 godina stekli vrijednu imovinu te se traži istraživanje načina stjecanja iste imovine obzirom da građani imaju pravo biti upoznati sa imovinskim stanjem osoba koje obnašaju javne dužnosti.

Izvjestitelj ističe da Povjerenstvo nema ovlasti utvrđivati porijeklo imovine i zakonitost stjecanja imovine dužnosnika posebice kad je stjecana prije nego je postao dužnosnik. Vezano uz nerazmjer ili nesklad Upravni sud je utvrdio da Povjerenstvo kao preventivno tijelo ne može imati ovlasti utvrđivati nerazmjer već može od dužnosnika tražiti dokumente potrebne za usklađivanje. Povjerenstvo može utvrđivati jedino nesklad koji bi proizlazio da je dužnosnik propustio u imovinskoj kartici navesti imovinu ili naveo imovinu koja nije u njegovu vlasništvu, a provjerom od drugih tijela se utvrdi drugačije. Sva imovina koju je dužnosnica deklarirala u imovinskoj kartici je u skladu pa eventualno ako se u budućnosti utvrdi nesklad Povjerenstvo uvijek može pokrenuti postupak.

Izvjestitelj predlaže da se donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Članica Povjerenstva Tončica Božić kao izvjestiteljica u predmetu **P-235/18, dužnosnik BORIS GRIGIĆ, pomoćnik ministra vanjskih i europskih poslova** iznosi predmet i navodi da je protiv dužnosnika podnesena prijava da nije objavljena njegova imovinska kartica. Povjerenstvo je dužnosniku uputilo zaključak po kojem je dužnosnik dostavio imovinsku karticu.

Izvjestiteljica predlaže da se donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

**Prelazi se na raspravljanje o 6. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-98/18, dužnosnik JOSIP BILAVER, pomoćnik ministra mora, prometa i infrastrukture** iznosi predmet te navodi da je dužnosnik boravio u SAD-u na trošak nepoznatog izvora i podrijetla te da podnositelj sumnja na kršenje članka 11. ZSSI-a. U postupku su zatraženi podaci od Ministarstvo mora, prometa i infrastrukture koje je u odgovoru navelo da dužnosnik nije službeno boravio u SAD-u odnosno da ministarstvo nije snosilo nikakve troškove. Prijava je općenita te je zatraženo od podnositelja da je dopuni, međutim, podnositelj istu nije dopunio.

Izvjestiteljica predlaže da se donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Članica Povjerenstva Tončica Božić kao izvjestiteljica u predmetu **P-415/17, dužnosnik JOSIP BORIĆ, zastupnik u Hrvatskom saboru i općinski načelnik Općine Lopar te dužnosnik DOMINIK PAPARIĆ, zamjenik općinskog načelnika Općine Lopar** iznosi predmet te navodi da je zaprimljena anonimna prijava u kojoj se ističe da je Josip Borić, načelnik Općine Lopar u sukobu interesa jer je omogućio zamjeniku neosnovano stjecanje plaće mimo odluke Općinskog vijeća te je oštećen i državni proračun jer za to u proračunu nisu bila dostavljena sredstva. U prijavi se nadalje navodi da načelnik radi „medijsku blokadu“ jer se na sjednice Općinskog vijeća ne pozivaju mediji, nema zapisnika niti se poziv za sjednice objavljuje na službenoj internetskoj stranici. Izvjestiteljica navodi da ni na koji način nije vidljiv utjecaj načelnika niti zamjenika na donošenje ovakve odluke.

Izvjestiteljica predlaže da se donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Predsjednica Povjerenstva kao izvjestiteljica u predmetu **P-312/17, dužnosnik DINKO ČUTURA, ravnatelj Hrvatskog državnog arhiva** iznosi predmet te navodi da je Povjerenstvo pokrenulo postupak protiv dužnosnika, zbog moguće povrede članka 8. i članka 9. ZSSI-a, koja proizlazi iz propusta da po pisanom pozivu Povjerenstva u danom roku, podnese pravilno i potpuno ispunjeni obrazac izvješća o imovinskom stanju dužnosnika, povodom stupanja na dužnost ravnatelja Hrvatskog državnog arhiva. Povjerenstvo je pokrenulo postupak i zbog moguće povrede članka 14. stavka 1. ZSSI-a, koja proizlazi iz istovremenog obnašanja dužnosti ravnatelja i direktora trgovačkog društva AGM d.o.o. te zbog istovremenog obnašanja dužnosti ravnatelja i primanja naknade za obavljanje poslova člana Upravnog odbora udruge Autoklub Siget. Na odluku o pokretanju dužnosnik je dostavio očitovanje, u kojem osporava svoj status dužnosnika. U odnosu na obavljanje funkcije direktora trgovačkog društva AGM d.o.o., priznaje kako je nakon stupanja na dužnost ravnatelja još kratko vrijeme obavljao funkciju direktora bez naknade, na molbu Uprave Zagrebačkog holdinga dok se ne imenuje novi direktor

Izvjestiteljica predlaže da se donese odluka kojom se utvrđuje da je dužnosnik povrijedio odredbu čl. 10. u svezi sa čl. 8. i 9. ZSSI-a, zbog nepodnošenja pravilnog i potpunog izvješća o imovinskom stanju, čl. 14. st. 1. zbog istovremenog obnašanja dužnosti i obavljanja poslova direktora te čl. 14. st. 5. zbog primanja naknade. Izvjestiteljica predlaže da mu se za utvrđenu povredu izrekne sankcija obustave isplate dijela neto mjesečne plaće u iznosu od 8.000,00 kuna, koja će se izvršiti u 4 jednaka uzastopna mjesečna obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Članica Povjerenstva Tončica Božić kao izvjestiteljica u predmetu **P-119/18, dužnosnik MARKO SKOKANDIĆ, zamjenik gradonačelnika Grada Korčule do 28. svibnja 2017.g.** iznosi predmet i navodi da je Povjerenstvo pokrenulo postupak protiv dužnosnika zbog nepodnošenja pravilno i potpuno ispunjenog obrasca izvješća o imovinskom stanju, povodom prestanka obnašanja dužnosti. Na navedenu odluku dužnosnik se nije očitovao.

Izvjestiteljica predlaže da se donese odluka kojom se utvrđuje povreda čl. 10. u svezi sa čl. 8. i 9. ZSSI-a, međutim da se za utvrđenu povredu ne izrekne sankcija s obzirom da je od dana prestanka obnašanja dužnosti proteklo 12 mjeseci.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Predsjednica Povjerenstva kao izvjestiteljica u predmetu **P-214/17, dužnosnik FERNANDO KIRIGIN, zamjenik gradonačelnika Grada Opatije do 12. lipnja 2017.g.** iznosi predmet te navodi da je Povjerenstvo protiv dužnosnika pokrenulo postupak zbog istovremenog primanja plaće za obnašanje dužnosti i primanja prigodnih nagrada do propisanog iznosa kao i primanja naknade plaće nakon prestanka obnašanja dužnosti i primanja naknade. Dužnosnik je na odluku podnio očitovanje u kojem u bitnom navodi da nakon prestanka mandata nije obavljao funkciju člana niti jednog upravnog tijela, nadzornog odbora i sl. niti je obavljao poslove upravljanja te kako su i drugi dužnosnici također primili dodatne naknade uz primanje plaće za obnašanje javne dužnosti.

Izvjestiteljica predlaže da se donese odluka kojom se utvrđuje da je dužnosnik povrijedio odredbu čl. 7. toč. d. ZSSI-a te da mu se za utvrđenu povredu ne izrekne sankcija jer je od prestanka obnašanja dužnosti proteklo 12 mjeseci.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

**Prelazi se na raspravljanje o 11. točci dnevnog reda.**

Predsjednica Povjerenstva kao izvjestiteljica u predmetu **P-224/15, dužnosnik JAKOV VETMA, općinski načelnik Općine Klis** iznosi predmet te navodi da je protiv dužnosnika pokrenut postupak zbog moguće povrede čl. 7. c. ZSSI-a koja proizlazi iz sklapanja Ugovora između Općine i Josipa Didovića zbog grobljanske i komunalne naknade te zbog moguće povrede i čl. 14. st. 1. ZSSI-a zbog istovremenog obnašanje dužnosti i članstva u Nadzornom odboru trgovačkog društva Jadranski radio d.o.o. Dužnosnik se na odluku očitovao te naveo da mu nisu poznate okolnosti njegova imenovanja na navedenu funkciju, međutim ističe da za obavljanje iste nije primao naknadu.

Izvjestiteljica predlaže da se donese odluka kojom se utvrđuje da je dužnosnik povrijedio čl. 14. st. 1. ZSSI-a zbog članstva u nadzornom odboru te odluka o nepokretanju postupka vezano za sklapanje ugovora. Za utvrđenu povredu predlaže izricanje sankcije obustave isplate dijela neto mjesečne plaće u iznosu od 4000 kn plativu u 2 obroka.Također dužnosnik u roku od 30 dana treba uskladiti svoje postupanje s odredbom članka 14. stavka 1. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

**Prelazi se na raspravljanje o 12. točci dnevnog reda.**

Predsjednica Povjerenstva kao izvjestiteljica u predmetu **P-371/17, dužnosnik JURE KATIĆ, gradonačelnik Grada Slunja** iznosi predmet i navodi da je protiv dužnosnika podnesena prijava u kojoj se navodi kako je dužnosnik za člana Upravnog vijeća Dječjeg vrtića Slunj, čiji je osnivač Grad Slunj, imenovao interesno povezanu osobu s obzirom da je dužnosnik na istu izvršio prijenos svojih upravljačkih prava na temelju udjela u kapitalu trgovačkog društva Kordun d.d. Izvršen je uvid u Izjavu o upravljačkim pravima, podatke nadležnog sudskog registra Trgovačkog suda u Zagrebu, Odluke o imenovanju članova Upravnog vijeća Dječjeg vrtića Slunj, Odluke o opozivu i razrješenju člana Upravnog vijeća Dječjeg vrtića Slunj i dopis Grada Slunja.

Izvjestiteljica predlaže da se donese odluka o pokretanju postupka zbog moguće povrede čl. 7. c. ZSSI-a zbog okolnosti da je dužnosnik kao predstavnik tijela u kojem obnaša javnu dužnost i u okviru svojih ovlasti imenovao za člana Upravnog vijeća Dječjeg vrtića Slunj, čiji je osnivač Grad Slunj, interesno povezanu osobu, s obzirom da je na imenovanog dužnosnik izvršio prijenos upravljačkih prava.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

**Prelazi se na raspravljanje o 13. točci dnevnog reda.**

Predsjednica Povjerenstva kao izvjestiteljica u predmetu **P-92/15, dužnosnik JOSIP NEMEC, gradonačelnik Grada Orahovice do 7. lipnja 2017.g.** iznosi predmet i navodi da je protiv dužnosnika podnesena o prijava u kojoj se navode imena većeg broja osoba te se ukazuje na njihove međusobne prijateljske i rodbinske odnose, kao i na netransparentno financiranje izborne promidžbe od strane dužnosnika na Izborima za općinska/gradska vijeća, županijske skupštine i Gradsku skupštinu Grada Zagreba, te izborima općinskih načelnika, gradonačelnika, župana i gradonačelnika Grada Zagreba koji su bili održani 19. svibnja 2013. g. Podnositelj prijave poziva se na dokumentaciju koju je dostavio drugim državnim tijelima, u kojima se u bitnome navodi kako je radove oko pripreme i odvoza smeća glazbene manifestacije FERAGOSTO JAM 7, koje je održano na Izletištu Orah, izvršilo trgovačko društvo PAPUK d.o.o., koje svoje usluge nije naplatilo, a riječ je o trgovačkom društvu u vlasništvu Grada Orahovice. Također, u prijavi se navodi kako je organizaciju naplate ulaznica za spomenutu manifestaciju dobila udruga „K.L.U.B. – Dostava Zvuka“, u kojoj djeluje i nećak dužnosnika, uz napomenu kako je na spomenutoj glazbenoj manifestaciji bilo oko 15.000 gostiju koji su platili ulaznicu u iznosu od 100,00 kuna, a piće je na manifestaciji prodavalo trgovačko društvo čiji je osnivač Grad Orahovica, dok je opskrbljivač pićima bilo trgovačko društvo u kojem udjele ima sin dužnosnika, a prethodno je sam dužnosnik bio vlasnik poslovnih udjela u tom trgovačkom društvu.

Izvršen je uvid u sudski registar Trgovačkog suda u Bjelovaru, Registar udruga pri Ministarstvu uprave, mjerodavne zakonske odredbe, kao i očitovanja od trgovačkog društva PAPUK d.o.o. i Grada Orahovice.

Izvjestiteljica predlaže da se donese odluka o nepokretanju postupka s obzirom da iz dostavljene i prikupljene dokumentacije nisu stečena relevantna saznanja iz kojih bi nedvojbeno proizlazilo kako je dužnosnik počinio povredu odredbi ZSSI-a ili načela postupanja u odnosu na organiziranje i dodjelu financijskih sredstava iz proračuna Grada Orahovice za provođenje glazbene manifestacije FERAGOSTO JAM 7, a navodi u odnosu na netransparentno financiranje izborne promidžbe u nadležnosti su Državnog izbornog povjerenstva, dok se druge navedene osobe u podnesenoj prijavi ne odnose na osobe koje se smatraju dužnosnicima niti obnašateljima dužnosti u smislu odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 13. točci dnevnog reda dovršeno.

**Prelazi se na raspravljanje o 14. točci dnevnog reda.**

Član Povjerenstva Davorin Ivanjek kao izvjestitelj u predmetu **P-356/17, dužnosnik IVICA PETROVIĆ, zamjenik gradonačelnika Grada Popovače** iznosi predmet i navodi da je dužnosnik Povjerenstvu podnio izvješće o imovinskom stanju povodom stupanja na dužnost zamjenika gradonačelnika Grada Popovače u mandatu 2017.g. – 2021.g. u kojem je naveo da navedenu dužnost obnaša volonterski, bez zasnovanog radnog odnosa, za što prima volontersku naknadu u iznosu od 3.500,00 kn mjesečno te da da za vrijeme obnašanja iste dužnosti obavlja funkciju ravnatelja Osnovne škole Stjepana Kefelje u Kutini za što prima mjesečni iznos od 8.200,00 kn. Dužnosnik je u navedenom izvješću naveo da obavlja i funkciju člana Nadzornog odbora trgovačkog društva Lipovica d.o.o. te da od navedenog trgovačkog društva prima iznos od 1.600,00 kn mjesečno na ime drugog dohotka. Dužnosnik je u dijelu izvješća u kojem se upisuju podatci o članstvu u udrugama i neprofitnim pravnim osobama naveo da nije član navedenih organizacija. Neposrednim uvidom u Informatički sustav Porezne uprave utvrđeno je da dužnosnik od Grada Popovače prima mjesečnu naknadu u iznosu od 3.500,00 kn te da od Osnovne škole Stjepana Kefelje prima plaću u mjesečnom iznosu od oko 8.700,00 kn. Također je utvrđeno da je primio isplate od Nogometnog kluba Voloder.

Izvjestitelj predlaže da se donese odluka o pokretanju postupka zbog moguće povrede čl. 14. st. 1. ZSSI-a koja proizlazi iz obavljanja funkcije člana Nadzornog odbora trgovačkog društva Lipovica d.o.o i čl. 14. st. 5. ZSSI-a koja proizlazi iz primanja naknade.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 14. točci dnevnog reda dovršeno.

**Prelazi se na raspravljanje o 15. točci dnevnog reda.**

Član Povjerenstva Davorin Ivanjek kao izvjestitelj u predmetu **P-397/17, dužnosnik HRVOJE DRINOVAC, općinski načelnik Općine Nuštar i dužnosnik DRAGO MRKONJIĆ, zamjenik općinskog načelnika Općine Nuštar** iznosi predmet i navodi da je podnesena prijava gdje se ukazuje da su odluke Općine Nuštar kojima se uređuje primanje naknade dužnosnika Općine Nuštar koji dužnost obnašaju volonterski, bez zasnovanog radnog odnosa, nezakonite. Po traženju Povjerenstva Općina Nuštar očitovala se dopisom.

Izvjestitelj predlaže da se donese odluka o nepokretanju postupka obzirom da iz očitovanja Općine Nuštar ne proizlazi da bi navedeni dužnosnici primanjem volonterske naknade u iznosu od 5.000,00 kn odnosno 3.000,00 kn mjesečno za obnašanje navedenih dužnosti na temelju Odluke Općinskog vijeća Općine Nuštar iz 2009.g. počinili zabranjeno djelovanje dužnosnika iz članka 7. stavka 1. podstavka c) ZSSI-a. Predstojniku nadležnog ureda državne uprave dostavit će se Odluka o visini mjesečne naknade za predsjednika Općinskog vijeća, načelnika, zamjenika načelnika i članove Općinskog vijeća Općine Nuštar koju je donijelo Općinsko vijeće Općine Nuštar dana 14. rujna 2009.g. na nadležno postupanje.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 15. točci dnevnog reda dovršeno.

**Prelazi se na raspravljanje o 16. točci dnevnog reda.**

Član Povjerenstva Davorin Ivanjek kao izvjestitelj u predmetu **M-110/18, na zahtjev dužnosnice IVANE NINČEVIĆ-LESANDRIĆ, zastupnice u Hrvatskom saboru** iznosi rpedmet i navodi da je dužnosnicapodnijela zahtjev za mišljenje u kojem navodi da je pozvana kao gost na 48. manifestaciju Business Cafe u svrhu sudjelovanja na panel raspravi na kojoj će se raspravljati o problematici malog poduzetništva. Dužnosnica napominje da se za istu manifestaciju plaća ulaznica te da se dugi niz godina bavi isključivo navedenom tematikom, a i sama je poduzetnik, slijedom čega sam poziv nije neočekivan, ali ističe da nije sigurna smije li kao zastupnica u Hrvatskom saboru sudjelovati na navedenoj panel raspravi na kojoj će sudjelovati i drugi predstavnici poslovne zajednice te traži mišljenje Povjerenstva kako postupiti u opisanoj situaciji. Na zahtjev Povjerenstva, dužnosnica je dostavila dopunu u kojoj je navela da neće primiti naknadu za sudjelovanje na navedenoj manifestaciji te da joj neće biti plaćeni troškovi puta, smještaja i dnevnica.

Izvjestitelj predlaže da se donese mišljenje da dužnosnica može kao gost sudjelovati na panel raspravi na 48. manifestaciji Business Cafe, s temom problematike malog poduzetništva, jer time ne krši odredbe ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 16. točci dnevnog reda dovršeno.

**Prelazi se na raspravljanje o 17. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **M-114/18, na zahtjev dužnosnika BRANKA GRČIĆA, zastupnika u Hrvatskom saboru** iznosi predmet i navodi da je dužnosnik podnio zahtjev za mišljenjem u kojem ističe da je odlaskom kolege profesora sa Ekonomskog fakulteta u Splitu u mirovinu stvorena potreba za angažman druge osobe jednakog znanstvenog zvanja i stručno usmjerenja u nastavnom i istraživačkom procesu te da je radi mogućeg dužnosnikova angažmana na navedenim poslovima kontaktiran od strane Uprave fakulteta te je načelno dogovoren angažman s početkom od 1. listopada 2018.g. Dužnosnik navodi da se radi o ograničenom angažmanu odnosno da bi raspored predavanja na kolegiju Makroekonomija bio održavan ponedjeljkom, kako bi se prilagodio dužnosnikovim obvezama u Hrvatskom saboru. Dužnosnik traži mišljenje Povjerenstva bi li njegov opisani angažman bio u skladu s odredbama ZSSI-a.

Izvjestiteljica predlaže da se donese mišljenje da dužnosnik, na temelju članka 13. stavaka 2. i 3. ZSSI-a, može istovremeno uz profesionalno obnašanje dužnosti zastupnika u Hrvatskom saboru obavljati znanstvenu, istraživačku i edukacijsku djelatnost u svojstvu profesora na kolegiju Makroekonomije pri Ekonomskom fakultetu u Splitu te za isto primati naknadu. Ukoliko bi iz sadržaja, načina i kontinuiteta obavljanja poslova proizlazilo da je riječ o obavljanju drugih poslova u smislu redovitog i stalnog zanimanja, dužnosnik sukladno članku 3. i 4. Zakona o pravima i dužnostima zastupnika u Hrvatskom saboru, ne bi mogao primati punu plaću za obnašanje dužnosti zastupnika u Hrvatskom saboru, već samo razliku plaće, ako bi plaća koju ostvaruje kao zastupnik u Hrvatskom saboru bila veća od naknada koje bi dužnosnik ostvario obavljajući znanstveno-edukacijsku djelatnost. Dužnosnik je obvezan u izvješću o imovinskom stanju prijaviti Povjerenstvu prihode i naknade stečene na temelju obavljanja poslova istekom godine u kojoj su prihodi ostvareni.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 17. točci dnevnog reda dovršeno.

**Prelazi se na raspravljanje o 18. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-69/18, na zahtjev Vinke Kolić, ravnateljice Hrvatskog hidrografskog instituta** iznosi predmet i navodi da je podnesen zahtjev za očitovanjem vezano za status ravnatelja Hrvatskog hidrografskog instituta. U zahtjevu se tako navodi da je Hrvatski hidrografski institut javna ustanova osnovana Zakonom o hidrografskoj djelatnosti. Člankom 27. navedenog Zakona propisano je da prava koja ima Republika Hrvatska kao osnivač HHI obavlja Vlada Republike Hrvatske, osim prava iz članka 32. stavka 2. podstavka 1. Zakona. Zakonom o izmjenama i dopunama Zakona o hidrografskoj djelatnosti, koji je stupio na snagu 19. lipnja 2014.g., izmijenjeno je tijelo nadležno za imenovanje, kao i postupak imenovanja ravnatelja HHI, na način da od tada ravnatelja imenuje i razrješava Upravno vijeće HHI na temelju provedenog javnog natječaja uz suglasnost ministra nadležnog za poslove pomorstva. Do stupanja na snagu navedenog Zakona o izmjenama i dopunama ravnatelja je imenovala Vlada Republike Hrvatske bez natječaja. Slijedom navedenog, podnositeljica traži tumačenje Povjerenstva je li nakon stupanja na snagu navedenog Zakona o izmjenama i dopunama Zakona o hidrografskoj djelatnosti ravnatelj instituta obveznik podnošenja Izvješća o imovinskom stanju Povjerenstvu te smatra li se dužnosnikom u smislu članka 3. stavka 2. i 3. ZSSI-a.

Izvjestiteljica predlaže da se donese očitovanje da ravnatelj Hrvatskog hidrografskog instituta se do stupanja na snagu Zakona o izmjenama i dopunama Zakona o hidrografskoj djelatnosti, odnosno do dana 19. lipnja 2014.g., na temelju članka 3. stavka 2. ZSSI-a, smatrao dužnosnikom u smislu odredbi ZSSI-a te su se na njega primjenjivale odredbe ZSSI-a. Nakon stupanja na snagu navedenih Izmjena i dopuna Zakona o hidrografskoj djelatnosti, ravnatelja imenuje i razrješuje Upravno vijeće Hrvatskog hidrografskog instituta te se isti više ne smatra dužnosnikom u smislu odredbi ZSSI-a slijedom čega nije obveznik podnošenja Izvješća o imovinskom stanju dužnosnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 18. točci dnevnog reda dovršeno.

**Prelazi se na raspravljanje o 19. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-16/18, na zahtjev Nede Šarić, pročelnice u Međimurskoj županiji** iznosi predmet i navodi da je podnesen zahtjev za očitovanjem vezano za naknade vijećnika obzirom da u Županijskoj skupštini ima nekoliko vijećnika koji obnašaju dužnost općinskih načelnika i gradonačelnika. Obzirom da isti profesionalno obnašaju dužnost općinskih načelnika i gradonačelnika, podnositeljica traži očitovanje da li kao vijećnici Županijske skupštine imaju pravo na naknadu.

Izvjestiteljica predlaže da se donese očitovanje da na temelju članka 12. ZSSI-a, općinski načelnici i gradonačelnici s područja Međimurske županije, koji navedene dužnosti obnašaju profesionalno, odnosno za iste primaju plaću, mogu istovremeno biti i vijećnici u Županijskoj skupštini Međimurske županije, ali za to ne smiju primati naknadu.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 19. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 13,30 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**